VIGAN CITY – Addan pamendision ni President-elect Rodrigo Duterte iti panangidaulona kadagiti amin a gobernador iti sapasap a pagilian, daytoy ti impakaammo ni Ilocos Sur Governor Ryan Singson itay nabiit.
Kinuna ni Singson a dayta ti impatalged kenkuana ni Duterte idi binisitana daytoy iti Davao City idi Hunio 4.
Innayon ti gobernador nga iyur-urayna laengen ti pormalidad a pannakadutokna iti umuna a panagmimiting ti Governors’ League inton Hulio 21.
Segun ken ni Singson, imbaga kenkuana ni Duterte ti panangadalda no kasano a dagiti nadumaduma a probinsia ket mabenepisiaran iti babaen ti pederal a porma ti gobierno.
Maysa kadagiti inkari ni Duterte bayat ti panagkampaniana ti panagbalin ti porma ti gobierno a pederal.
Baluarte latta dagiti Singson ti Ilocos Sur iti napalabas a nasional ken lokal nga eleksion a naangay idi Mayo 9.
Awan ti kinasango ni Governor Singson iti panagpailayonna a gobernador.
Uray ni Bokal Jeremias Singson ket unopposed iti panagtarayna a bise gobernador.
Aglaplapusanan met ti butos ni Vice Governor Deogracias Victor Savellano, katugangan ti gobernador, iti panangibalatna ken ni Bokal Christian Purisima para iti kinadiputado iti umuna a distrito ti Ilocos Sur.
Iti Vigan City, awan ti nakaitured a nangsango para mayor ken ni Konsehal Juan Carlo Medina, anak ni Mayor Eva Marie S. Medina a saanen a nagkandidato pay ta naungpotnan ti maikatlo a terminona.
Kangatuan met iti butos kadagiti nagpaidasig a konsehal ti Siudad ti Vigan ni Janina Medina-Fariñas, sabali pay nga anak da Medina.
Sabali pay a Singson, ni John Patrick nga anak ni Vice Governor-elect Jerry Singson ti nailayon a konsehal ti Vigan.
Iti maikadua a distrito, no boksing koma, di pay nagling-et ni nagpailayon a Diputado Eric Singson a nangiluges iti kinasangona.
Nailayon met ni Dr. Ericson Singson a mayor ken ni Vice Mayor Alfonso Singson Singson.
Nabutosan pay a konsehal ni Kristelle Singson-Martinez, anak ti kabsat ni Congressman Eric.
Ngem kadakkelan a nangawis iti imatang dagiti umili ti Ilocos Sur ti panagkandidato ken panangabak ni dati a Governor Luis “Chavit” Singson a kas konsehal iti ili a Narvacan.
Nupay kasta, nailayon iti puestona ni Narvacan Mayor Zuriel Zaragoza idinto a nabutosan a bise mayor ni Fayinah Zaragoza, agpada nga anak da NTA Administrator Edgardo S. Zaragoza ken Charito S. Zaragoza, kabsat a babai ni Congressman Eric.#
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn